Umjesto proglašenja kraja sezone RK Čelik predlaže Ligu 4 i Ligu za opstanak

Upravni odbor rukometnog kluba Čelik iz Zenice oglasio se povodom inicijativa iz određenog broja rukometnih klubova za završetak prvenstva i proglašenje pobjednika, kao i proglašenja onih koji napuštaju Ligu, što će biti razmatrano na narednoj sjednici Upravnog odbora rukometnog saveza.

– Predlažemo da Upravni odbor Rukometnog saveza BiH i entiteski savezi, sve do kantonalnih i opštinskih saveza, hitno izrade dokument o revolucionarnim pozitivnim promjenama u bh. rukometu, sa preciznom analizom stanja i daljeg bitisanja rukometnog sporta. Posebno da se izradi platforma i Akcioni plan rješavanja ključnih pitanja rukometa, kao što su pitanja registracije Saveza, PDV broja, sistema takmičenja za narednih 10 godina, sa akcentom na omasovljenje rukometa za mlade i žene, te ostalih neriješenih pitanja – kaže se u saopštenju RK Čelika i dodaje:
”Kroz platformu razvoja rukometa treba se riješiti sistem takmičenja za narednih 10 godina, funkcionisanje ”A” i ”B” Premijer lige BiH, Jedinstvene liga FBiH i RS-a, po dvije entitetske lige (Sjever i Jug) i kantonalne lige.”

Totalni izbori

Iz RK Čelika, kluba koji ove godine obilježava 70 godina postojanja, predlažu da se izvrše totalni izbori u svim rukometnim organizacijama – od opštinskih, do kantonalnih, etiteteskih i državnog saveza, gdje se u organe saveza mora birati najmanje 50 odsto novih, svježih imena i mladih kadrova.

–Pravo vrijeme da se u ova teška vremena za BiH i čitav svijet, odmah nakon normalizacije stanja vezanih za koronavirus u državi, u rukometnom sportu napravi temeljita i konkretna analiza stanja i PLATFORMA ZA REFORMU, AKCIONI PLAN ZA NOVA BOLJA VREMENA ZA BiH RUKOMET – kažu u Rukometnom klubu Čelik.

Liga 4 za prvaka

U RK Čeliku takođe kažu da je svako rješenje na terenu u pogledu završetka prvenstva u rukometnim ligama bolje od onog za ”zelenim stolom”. Zato treba sačekati odluke rukometnih velesila i preciznije instrukcije IHF i EHF.

–Predlažemo da se razmotri naš prijedlog da se prvenstvo Premijer lige BiH završi organizacijom ”Lige 4 za prvaka”, a da poslednje 4 (ili 6 ekipa) igraju ”Ligu za opstanak” – ističu u sopštenju RK Čelika.

Na taj način bi se sačuvala ovogodišnja sezona i produžio bi se život rukometa, te izbjegao najnepopularniji završetak takmičenja, završetak za ”zelenim stolom”.

Razigravanje u Ligi FBiH

U Prvoj ligi FBiH Sjever, gdje je RK Krivaja bolja od RK Čelika samo za jednu pobjedu i to u međusobnom susretu RK Čelika i RK Krivaje u utakmici odigranoj u Zavidovićima, predlažemo da se odigra uzvratna utakmica ta dva kluba u Zenici, pa onaj ko pobijedi, neka ide u Premijer ligu BiH. Ne smije se dozvoliti da se član Upravnog odbora saveza Mensur Sinanović, koji se godinu sam isključio i nije dolazio na sjednice Upavnog odbora, a sada je predsjednik RK Krivaje, samonicijativno vrati (sam se vratio) u Upravni odbor, kako bi RK Krivaji poklonio ovogodišnje prvenstvo.

– Mnogo poštenije i korektnije bi bilo, pogotovo ako se dobro zna da, sve i kada bi se prvenstvo nastavilo, osim ova dva kluba realno niko ne bi imao šanse za osvajanje prvog mjesta: velika je bodovna razlika između drugog i trećeplasiranog kluba na tabeli – tvrde u RK Čeliku.

Kod Lige Jug predlaže se odigravanje završnice između ekipa RK Bosne (Sarajevo), Radnički (Goražde) i Briješća.

Na kraju, RK Čelik se nada da Savez mora principijelno ostati pri svojoj, na vrijeme donešenoj odluci da se u narednom prvenstvu formira Jedinstvena rukometna liga FBiH, odnosno ”B” Liga BiH.

Vrijeme promjena

Upavni odbor Čelika ističe na kraju da je problem što jedan broj ljudi koji upravljaju rukometom u BiH to rade uglavom bez ikakvih konsultacija s bilo kim, odnosno sa svojom bazom.

”Delegat” u Upravnom odboru Saveza najčešće predstavlja samo klub na čijem je čelu. U susjednoj Hrvatskoj, recimo, predsjednik kluba ne može biti član upravnih struktura u Savezu. Kod nas u jednoj osobi može biti predsjednik kluba, predsjednik entitetskog saveza i predsjednik Saveza BiH. Iako se nekad radi i o izuzetno sposobnim aktivistima rukometa, rukomet u BiH je žedan novih, svježih, mladih kadrova. U suženom demokratskom prostoru dolazi do sklapanja talova: ti meni podrži ovo, ja ću tebi ono. Kako bi se inače moglo desilo da klub, ubjedljivo posljednji na tabeli, ispadne iz Premijer lige BiH, a onda ga se preko noći oživi i nagodbom moćnika vrati u tu istu Ligu?”

Danas je jedinstvena prilika i šansa da, zajedno sa Savezom Republike Srpske, napravite pravu reformu i platformu – temelj za novi, bolji rukomet u BiH u narednom vremenu! Vi to možete, ako hoćete! Sada je vrijeme za nove, pozitivne promjene u ovom svijetu burnih događanja, pa i rukometu! Rukomet zaslužuje i može biti najpopularniji sport u BiH!

Jedinstvena liga FBiH

Na kraju RK Čelik zaključuje da se mora presti sa praksom koja se radi godinama: pred početak prvenstvene sezone traju mučne rasprave o izgledu rukometnih ligamgdje, recimo iz Federalne lige, niko ne može napustiti takmičenje, jer nema nijedne niže lige! Zato se realizacija odluke o Jedinstvenoj rukometnoj ligi, koju ste sami donijeli, u narednom prvenstvu može i mora realizovati.

Nesporno je da je pred vama jako puno posla i istorijska odgovornost, ali da ponovimo: vi možete jako puno toga obaviti i napraviti u interesu BiH rukometa, ali samo ako želite i ako hoćete. A sigurno možete!, poručuju iz RK Čelika.